[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 20.9.2010

COM(2010) 500 τελικό

2008/0098 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

σύμφωνα με το άρθρο 294 παράγραφος 6 της συνθήκης για τη λειτουργία της Ευρωπαϊκής Ένωσης σχετικά με την κοινή θέση του Συμβουλίου όσον αφορά την έκδοση κανονισμού του Ευρωπαϊκού Κοινοβουλίου και του Συμβουλίου για τη θέσπιση εναρμονισμένων όρων εμπορίας των προϊόντων του τομέα των δομικών κατασκευών

2008/0098 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

σύμφωνα με το άρθρο 294 παράγραφος 6 της συνθήκης για τη λειτουργία της Ευρωπαϊκής Ένωσης σχετικά με την κοινή θέση του Συμβουλίου όσον αφορά την έκδοση κανονισμού του Ευρωπαϊκού Κοινοβουλίου και του Συμβουλίου για τη θέσπιση εναρμονισμένων όρων εμπορίας των προϊόντων του τομέα των δομικών κατασκευών

1. ΙΣΤΟΡΙΚΟ

Ημερομηνία διαβίβασης της πρότασης στο Ευρωπαϊκό Κοινοβούλιο και το Συμβούλιο (έγγραφο COM(2008)311 τελικό – C6-0068/2009 - -2008/0098(COD): | 23 Μαΐου 2008. |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 25 Φεβρουαρίου 2009. |

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: | 24 Απριλίου 2009. |

Ημερομηνία διαβίβασης της τροποποιημένης πρότασης: | 20 Οκτωβρίου 2009. |

Ημερομηνία έκδοσης της θέσης του Συμβουλίου : | [13 Σεπτεμβρίου 2010]. |

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Μια από τις πρωτοβουλίες βάσει του κυλιόμενου προγράμματος της Επιτροπής που θεσπίστηκε στο πλαίσιο της πολιτικής Βελτίωση της νομοθεσίας: στρατηγική απλούστευσης, είναι η απλούστευση της οδηγίας 89/106/EΟΚ του Συμβουλίου για τα προϊόντα του τομέα των δομικών κατασκευών, που στο εξής αναφέρεται ως «ΟΠΔΚ». Σκοπός της ΟΠΔΚ είναι η εξασφάλιση της ελεύθερης κυκλοφορίας και χρήσης των προϊόντων του τομέα των δομικών κατασκευών στην εσωτερική αγορά. Επειδή τα προϊόντα του τομέα των δομικών κατασκευών είναι ενδιάμεσα προϊόντα που προορίζονται να χρησιμοποιηθούν στις δομικές κατασκευές, η έννοια της ασφάλειας εφαρμόζεται στα εν λόγω προϊόντα στο βαθμό που συμβάλλουν στην ασφάλεια των δομικών κατασκευών. Με τον τρόπο αυτόν, η ΟΠΔΚ επιτυγχάνει το στόχο της με τον καθορισμό εναρμονισμένων μέσων που θα εκφράζουν την απόδοση του προϊόντος με τρόπο ακριβή και αξιόπιστο, και όχι με την εναρμόνιση των απαιτήσεων ασφάλειας του προϊόντος, όπως συμβαίνει με τις οδηγίες της νέας προσέγγισης.

Σκοπός της πρότασης της Επιτροπής είναι η αντικατάσταση της ΟΠΔΚ με έναν κανονισμό, ώστε να αποσαφηνιστούν οι στόχοι της κοινοτικής νομοθεσίας και, παράλληλα, να γίνει ευκολότερη και αποδοτικότερη η εφαρμογή του. Στο πλαίσιο της πρωτοβουλίας για βελτίωση της νομοθεσίας, η πρόταση διευκρινίζει τις βασικές έννοιες και τη χρήση του σήματος CE· θεσπίζει την εισαγωγή απλουστευμένων διαδικασιών, ώστε να μειωθεί το κόστος για τις επιχειρήσεις, ιδίως τις ΜΜΕ· και αυξάνει την αξιοπιστία του όλου συστήματος με την επιβολή νέων και αυστηρότερων κριτηρίων καθορισμού των οργανισμών που εμπλέκονται στην αξιολόγηση και την επαλήθευση της σταθερότητας της απόδοσης των προϊόντων του τομέα των δομικών κατασκευών.

3. ΠΑΡΑΤΗΡΗΣΕΙΣ ΟΣΟΝ ΑΦΟΡΑ ΤΗ ΘΕΣΗ ΤΟΥ ΣΥΜΒΟΥΛΙΟΥ

3.1. Γενικές παρατηρήσεις

Η Επιτροπή χαιρετίζει την ολοκλήρωση της πρώτης ανάγνωσης του κειμένου στο Συμβούλιο και το γεγονός ότι η θέση έχει πλέον εγκριθεί. Είναι σημαντικό για τον τομέα των δομικών κατασκευών ότι οι κύριοι στόχοι της πρότασης της Επιτροπής, δηλαδή η απλούστευση, η διευκρίνιση και η αύξηση της αξιοπιστίας, έχουν γίνει εν γένει δεκτοί από το Συμβούλιο, παράλληλα με την τήρηση των αρχών της βελτίωσης της νομοθεσίας (βλ. δήλωση της Επιτροπής στο σημείο 5).

Συγκεκριμένα, η Επιτροπή εκτιμά το γεγονός ότι το Συμβούλιο υποστήριξε την πρότασή της σχετικά με τα μέτρα που στοχεύουν στην απλούστευση, η οποία παραμένει βασικό θέμα για τις ευρωπαϊκές ΜΜΕ που δραστηριοποιούνται στον τομέα αυτόν. Οι απλουστευμένες διαδικασίες που περιγράφονται στα άρθρα 36-38, ιδίως το άρθρο 37 που ισχύει για τις πολύ μικρές επιχειρήσεις που κατασκευάζουν δομικά προϊόντα, θα αποδειχθούν πολύ σημαντικές για την ανταγωνιστικότητα της ευρωπαϊκής βιομηχανίας. Επιπλέον, οι εκτενείς μεταρρυθμίσεις που επήλθαν στη διάρθρωση του Ευρωπαϊκού Οργανισμού Τεχνικών Εγκρίσεων (EOTΕ) και στην έκδοση ΕΤΕ θα συμβάλει αποτελεσματικά στην αύξηση της απλούστευσης, της διαφάνειας και της εμπιστοσύνης προς το σύστημα.

Η διευκρίνιση των γενικών αρχών και πλαισίων έχει επίσης λάβει την υποστήριξη του Συμβουλίου: αυτό φαίνεται από τον σαφή και βασικό ρόλο που διαδραματίζει η Δήλωση Απόδοσης (Declaration of Performance - DoP) και το συναφές σήμα CE, του οποίου η σημασία είναι πλέον αδιαμφισβήτητη στο πλαίσιο αυτό. Το ίδιο ισχύει και για τον ρόλο των εναρμονισμένων προτύπων, που ενισχύεται σαφώς, χάρη στο γεγονός ότι αποτελούν πλέον το μόνο μέσο αξιολόγησης της απόδοσης των ουσιωδών χαρακτηριστικών των προϊόντων του τομέα των δομικών κατασκευών που αυτά καλύπτουν. Με τον τρόπο αυτόν, τόσο οι κατασκευαστές όσο και οι αρχές των κρατών μελών έχουν την υποχρέωση να χρησιμοποιούν αυτήν την κοινή τεχνική γλώσσα κατά την αξιολόγηση και τη δήλωση της απόδοσης των προϊόντων ή, αντίστοιχα, κατά την θέσπιση κανονιστικών απαιτήσεων ως προς αυτά. Τρίτον, ενισχύθηκε κατά πολύ η αξιοπιστία του συστήματος χάρη στη σύνδεσή του με το περιεχόμενο της δέσμης νομοθετικών μέτρων για την εσωτερική αγορά προϊόντων, τόσο για κοινοποιηθέντες φορείς όσο και για την εποπτεία των αγορών.

3.2. Παρατηρήσεις όσον αφορά τις τροπολογίες που ενέκρινε το Κοινοβούλιο

Το Συμβούλιο συμφώνησε μόνον εν μέρει με τη γνώμη της Επιτροπής για τις τροπολογίες που ενέκρινε το Ευρωπαϊκό Κοινοβούλιο σε πρώτη ανάγνωση. Το ίδιο ισχύει και για τις τροπολογίες που έχουν μόνον εν μέρει ενσωματωθεί στη θέση του Συμβουλίου.

Το Συμβούλιο ενέκρινε κατ' αρχήν, σε γενικές γραμμές τις τροπολογίες του Ευρωπαϊκού Κοινοβουλίου σχετικά με την δήλωση απόδοσης, με αποτέλεσμα αυτή να καθίσταται υποχρεωτική όταν το δομικό προϊόν καλύπτεται από εναρμονισμένο πρότυπο ή ΕΤΕ. Στο ίδιο πλαίσιο, το νέο άρθρο 3 παράγραφος 3 της θέσης του Συμβουλίου αναπτύσσει κάπως περισσότερο τις αντίστοιχες τροπολογίες του Ευρωπαϊκού Κοινοβουλίου, αναθέτοντας στην Επιτροπή εξουσίες λήψης αποφάσεων σχετικά με τον προσδιορισμό των ουσιωδών χαρακτηριστικών των προϊόντων του τομέα δομικών κατασκευών που καλύπτονται από εναρμονισμένο πρότυπο, ως προς τα οποία οι κατασκευαστές θα πρέπει πάντοτε να καταθέτουν δήλωση απόδοσης.

Το Συμβούλιο απέρριψε την πρόταση του Κοινοβουλίου να περιληφθούν επικίνδυνες ουσίες στο υποχρεωτικό περιεχόμενο της δήλωσης απόδοσης και αφιέρωσε στο θέμα αυτό μόνον την νέα αιτιολογική σκέψη 24. Η θέση αυτή ανταποκρίνεται στις απόψεις της Επιτροπής, όπως αυτές εκφράζονται και στην τροποποιημένη πρόταση.

Το Συμβούλιο απέρριψε επίσης την πρόταση του Κοινοβουλίου, την οποία υποστήριξε και επαναδιατύπωσε η Επιτροπή, να περιληφθεί στο άρθρο 10 παράγραφος 4 ρήτρα με την οποία διασφαλίζεται η ανεξαρτησία των σημείων επαφής για τα προϊόντα του τομέα των δομικών κατασκευών από φορείς που συμμετέχουν στη διαδικασία χορήγησης άδειας για χρήση του σήματος CE. To επιχείρημα ότι ο κανονισμός 764/2008/EΚ δεν περιλαμβάνει τέτοια διάταξη δεν είναι βάσιμο διότι ο κανονισμός αφορά μόνον προϊόντα που δεν υπάγονται στο πεδίο εναρμόνισης και, ως εκ τούτου, δεν φέρουν το σήμα CE.

3.3. Νέες διατάξεις που εισάγει το Συμβούλιο και θέση της Επιτροπής σχετικά με αυτές

Το Συμβούλιο τροποποίησε τα άρθρα 3 έως 6, και ειδικότερα ως εξής: περιέλαβε διάταξη στο άρθρο 3 παράγραφος 3 με την οποία ανατίθενται στην Επιτροπή εξουσίες λήψης αποφάσεων όσον αφορά τον προσδιορισμό των ουσιωδών χαρακτηριστικών που θα πρέπει πάντοτε να δηλώνονται, προέβλεψε στο άρθρο 5 σειρά παρεκκλίσεων από την γενική αρχή της υποχρεωτικής δήλωσης της απόδοσης και ανέπτυξε περαιτέρω στο άρθρο 6 το ελάχιστο περιεχόμενο της εν λόγω δήλωσης, ιδίως εξασφαλίζοντας ότι θα δηλώνεται πάντοτε η απόδοση ως προς ένα τουλάχιστον ουσιώδες χαρακτηριστικό, ανά επίπεδο ή κατηγορία.

Η Επιτροπή εκφράζει τη λύπη της που τα άρθρα 3 έως 6, όπως εγκρίθηκαν από το Συμβούλιο, μπορεί να προκαλέσουν περιττό διοικητικό φόρτο και δοκιμές στις επιχειρήσεις και ως εκ τούτου δεν συνάδουν με τις αρχές της βελτίωσης της νομοθεσίας.

Επιπλέον, η Επιτροπή σημειώνει ότι παρά τις προσπάθειες να υπάρχει συνοχή στην τελική θέση του Συμβουλίου, εξακολουθούν να υπάρχουν κάποιες ασυνέπειες, ορισμένες από τις οποίες ενδέχεται να έχουν πολιτικές συνέπειες. Προκειμένου να αποφευχθούν μελλοντικές δυσχέρειες στην εφαρμογή του κανονισμού, είναι αναγκαίο να επέλθουν προσαρμογές σε όλες αυτές τις διατάξεις στα τελικά στάδια της νομοθετικής διαδικασίας. Χαρακτηριστικό παράδειγμα αποτελούν οι απλουστευμένες διαδικασίες ως προς τις οποίες ούτε η αιτιολογική σκέψη 34 ούτε ο ορισμός της ειδικής τεχνικής τεκμηρίωσης (ΕΤΤ) στο άρθρο 2 παράγραφος 15, αντιστοιχούν στο περιεχόμενο των άρθρων 36 έως 38.

Το Συμβούλιο ανέπτυξε επίσης περαιτέρω τις υποχρεώσεις ως προς τις πληροφορίες που θα πρέπει να συνοδεύουν το σήμα CE, με την προσθήκη διαφόρων στοιχείων στο άρθρο 9 παράγραφος 2. Η τροποποίηση αυτή πηγαίνει προς την αντίθετη κατεύθυνση από την αντίστοιχη τροπολογία του Ευρωπαϊκού Κοινοβουλίου. Θα άξιζε επίσης να ελεγχθεί κατά πόσο οι απαιτήσεις αυτές συμβιβάζονται με τις δυνατότητες (που πλέον έχουν ανατεθεί στην Επιτροπή) που παρέχει το άρθρο 7 παράγραφος 3 για την παροχή του περιεχομένου της δήλωσης απόδοσης σε ψηφιακή μορφή, ορισμένα στοιχεία της οποίας θα πρέπει, σε κάθε περίπτωση, βάσει του νέου άρθρου 9 παράγραφος 2, να παρέχονται μαζί με το προϊόν.

Επιπλέον, το Συμβούλιο έχει ολοκληρώσει στη θέση του την ευθυγράμμιση με την δέσμη νομοθετικών μέτρων για την εσωτερική αγορά προϊόντων σε σχέση με τους κοινοποιηθέντες φορείς (κεφάλαιο VII) και εισήγαγε τις απαραίτητες τροποποιήσεις για την αντικατάσταση των αρχικών διατάξεων επιτροπολογίας με το νέο σύνολο κανόνων (νέα άρθρα 60 έως 64, για την εφαρμογή των άρθρων 290 και 291 της συνθήκης για τη λειτουργία της Ευρωπαϊκής Ένωσης) στο πλαίσιο αυτό. Η θέση που έλαβε το Συμβούλιο περιλαμβάνει επίσης νέα διάρθρωση των διατάξεων που αφορούν την ανάπτυξη και υιοθέτηση ευρωπαϊκών εγγράφων αξιολόγησης (ΕΕΑ) (άρθρα 19 έως 24 και παράρτημα ΙΙ) και τη λειτουργία της οργάνωσης των ΟΤΑ, καθώς και νέες διατάξεις σχετικά με τη χρηματοδότηση της εν λόγω οργάνωσης από μέρους της Ευρωπαϊκής Ένωσης (άρθρα 31 έως 35).

Η Επιτροπή συμφωνεί με τις αρχές που εκφράζονται με τις αλλαγές αυτές.

4. Συμπεράσματα

Μολονότι θεωρεί ότι η θέση του Συμβουλίου δεν ανταποκρίνεται σε ορισμένους βασικούς στόχους της αρχικής /τροποποιημένης πρότασής της, η Επιτροπή αντιλαμβάνεται ότι ο μόνος τρόπος για να συνεχιστεί η διαδικασία είναι να μην αντιταχθεί σε αυτήν.

Το Συμβούλιο αποφάσισε με ειδική πλειοψηφία.

Εν κατακλείδι η Επιτροπή υποστηρίζει, με πνεύμα συμβιβασμού, τη θέση που εξέδωσε το Συμβούλιο, με βάση τις δύο δηλώσεις που ακολουθούν κατωτέρω.

5. ΔΗΛΩΣΕΙΣ ΤΗΣ ΕΠΙΤΡΟΠΗΣ

Η Επιτροπή διατύπωσε δύο δηλώσεις (που προσαρτώνται) όσον αφορά την τήρηση των αρχών της βελτίωσης της νομοθεσίας και την εποπτεία της αγοράς.

ΠΑΡΑΡΤΗΜΑ

Δήλωση της Επιτροπής προς το Συμβούλιο όσον αφορά τη βελτίωση της νομοθεσίας

Η Επιτροπή υποστηρίζει, με πνεύμα συμβιβασμού, την πολιτική συμφωνία του Συμβουλίου σχετικά με την πρόταση της Επιτροπής για έναν κανονισμό του Ευρωπαϊκού Κοινοβουλίου και του Συμβουλίου για τη θέσπιση εναρμονισμένων όρων εμπορίας των προϊόντων του τομέα των δομικών κατασκευών.

Ωστόσο, η Επιτροπή υπενθυμίζει ότι η πρόταση αυτή αποτελεί μέρος της στρατηγικής της για την απλούστευση[1] και ως εκ τούτου εκφράζει τη λύπη της για το γεγονός ότι το κείμενο το οποίο τελικά συμφωνήθηκε στο Συμβούλιο, ιδίως τα άρθρα 3 έως 7, ενδέχεται να συνεπάγεται περιττό διοικητικό φόρτο και δοκιμές για τις επιχειρήσεις, σύμφωνα με την εκτίμηση των επιπτώσεων που συνοδεύει την αρχική πρόταση[2]. Συνεπώς, δεν θα ανταποκρίνεται στις αρχές της βελτίωσης της νομοθεσίας και στον ευρύτερο στόχο της μείωσης του διοικητικού φόρτου τον οποίο συνεπάγεται η νομοθεσία της ΕΕ, που είχε εγκριθεί από το Εαρινό Ευρωπαϊκό Συμβούλιο του Μαρτίου του 2007.

Η Επιτροπή σκοπεύει να παρακολουθήσει αυτή ιδίως την πτυχή του κανονισμού και θα περιλάβει τα συμπεράσματά της στην έκθεση την οποία θα υποβάλει στο Ευρωπαϊκό Κοινοβούλιο και στο Συμβούλιο μετά την παρέλευση πέντε ετών από την έναρξη ισχύος του παρόντος κανονισμού.

Δήλωση της Επιτροπής προς το Συμβούλιο όσον αφορά την εποπτεία της αγοράς

Η Επιτροπή θεωρεί ότι, υπό το πρίσμα της αιτιολογικής σκέψης 37 και σύμφωνα με το πνεύμα του άρθρου 6 παράγραφος 3 και του άρθρου 8 παράγραφος 3, οι αρχές των κρατών μελών δύνανται, εφόσον το κρίνουν αναγκαίο, να λάβουν κατάλληλα μέτρα έναντι ενός προϊόντος το οποίο τίθεται σε κυκλοφορία ή πωλείται στην αγορά αυτών, στην περίπτωση που η δήλωση απόδοσης δεν προσδιορίζει την απόδοση σε σχέση με τα ουσιώδη χαρακτηριστικά του προϊόντος για τα οποία υφίστανται υποχρεωτικές απαιτήσεις καθώς και την δηλωθείσα προτεινόμενη χρήση ή χρήσεις, ή στην περίπτωση που οι δηλωθείσες αποδόσεις δεν αντιστοιχούν στις απαιτήσεις αυτές, στο ίδιο κράτος μέλος ή σε τμήματα της επικράτειάς του.

Τα μέτρα πρέπει να είναι ανάλογα προς τους κινδύνους τους οποίους αφορούν και δεν πρέπει να έχουν ως αποτέλεσμα τον κατακερματισμό της εσωτερικής αγοράς.

[1] Ευρωπαϊκή Επιτροπή (2005): COM(2005) 535 τελικό: Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Ευρωπαϊκή, Οικονομική και Κοινωνική Επιτροπή και την Επιτροπή των Περιφερειών – Εφαρμογή του κοινοτικού προγράμματος της Λισαβόνας: στρατηγική για την απλούστευση του ρυθμιστικού περιβάλλοντος, Βρυξέλλες.

[2] COM (2008) 311, SEC (2008) 1900 και SEC (2009) 1901 της 23ης Μαΐου 2008.